	
	
	

		[image: Ombudsman%20Logo%20Final[3]]



	
РЕПУБЛИКА СРБИЈА

ЗАШТИТНИК ГРАЂАНА

321–117/2025

Б е о г р а д


	
	

	
дел. бр.                  датум
	
	



		 2
________________________________________________________________________________
На основу члана 37. став 3. Закона о Заштитнику грађана („Сл. гласник РС“, бр. 105/2021), поступајући по притужби АА, Заштитник грађана сачињава следећи


ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНОГ ИСПИТНОГ ПОСТУПКА СА ПРЕПОРУКАМА


Заштитник грађана је поводом притужбе АА, покренуо испитни поступак контроле законитости и правилности рада Министарства за рад, запошљавање, борачка и социјална питања, Министарства за бригу о породици демографију и Градске управе града Суботица, а у току поступка извршен је и непосредни надзор над радом органа.
У својој притужби АА је навела да већ четири месеца не добија родитељски додатак за 3. дете, иако јој је решењем Градске управе града Суботице ово право признато у октобру 2024. године.
На основу изјашњења органа, резултата извршеног непосредног надзора и увида у достављену документацију, Заштитник грађана утврдио је следеће:
-АА признато је право на родитељски додатак за треће дете решењем Градске управе града Суботице од 24. 10. 2024. године, којим је предвиђена и динамика исплате износа који је предвиђен за ту врсту финансијске помоћи породици са децом.
-Притужиљи је у новембру месецу 2025. године уплаћен износ који је представљао збир три врсте финансијске помоћи породици са децом (родитељски додатак, паушал за набавку дечије опреме и једнократну помоћ за рођење трећег детета).
-Законом о изменама и допунама Закона о финансијској подршци породици са децом, који је ступио на снагу 1. новембра 2024. године, утврђени су нови износи родитељског додатка, паушала за набавку дечије опреме и износа једнократне помоћи за рођење трећег детета.
-Усклађивање и исплата разлике у односу на износе који су исплаћени у новембру месецу 2024. године извршена је у децембру 2024. године, тако да је и притужиљи требало исплатити разлику у односу на све исплаћене износе финансијске помоћи за треће дете.
-проблем у случају притужиље настао је када јој је почетком децембра месеца 2024. године на рачун уплаћен већи износ, уместо износа који представља нивелацију износа за све три врсте помоћи, који јој је исплаћен у новембру месецу 2024. године.
-На основу дугогодишње праксе рада у Министарству за рад, запошљавање, борачка и социјална питања и поступања у сличним случајевима, када је утврђена грешка, притужиљи се аутоматски износ преко утврђеног до уплаћеног износа, рачунао као вишак и одбијен је од преосталог дела родитељског додатка који би притужиљи требало да буде исплаћен, тако да је исплата месечних рата на име родитељског додатка обустављена до намирења вишка износа који је уплаћен у децембру месецу 2024. године. 
-Када притужиља није добила износ родитељског додатка за месец јануар 2025. године, затражила је објашњење од Градске управе града Суботице.
-Представница Градске управе града Суботице је контактирала Министарство за рад, запошљавање, борачка и социјална питања и када је утврдила о чему је реч, упознала је притужиљу са свим чињеницама релевантним за њен случај и објаснила због чега јој у наредном периоду неће бити уплаћиване предвиђене месечне рате на име родитељског додатка.
-Притужиља није желела да прихвати разлоге због којих јој се родитељски додатак неће исплаћивати у наредних неколико месеци према унапред одређеној динамици и захтевала је да јој се износи родитељског додатка и даље уплаћују, јер она није крива за грешку која је учињена, због чега сматра да не треба да враћа вишак који јој је уплаћен.
-Притужиља је од стране Градске управе упућена да се обрати Омбудсману града Суботице, обезбеђен јој је и преводилац јер слабије говори српски, али исход свих разговора који су обављани са њом је њено обраћање новим институцијама и неприхватање чињенице да је добила знатно већи износ од оног који јој припада, због чега ће у неколико наредних месеци исплата родитељског бити обустављена.
-О обустави исплате родитељског додатка притужиља није добила одлуку којом је утврђен правни основ обуставе, износ који се обуставом исплате намирује, начин његовог обрачуна и динамика намирења.


* * *
Ратификацијом Конвенције о правима детета[footnoteRef:1], Република Србија обавезала се да предузима све одговарајуће законодавне, административне и остале мере за остваривање права детета признатих у овој конвенцији, користећи расположива средства, а где је то потребно, у оквиру међународне сарадње[footnoteRef:2]. Ова обавеза обухвата обезбеђивање заштите и бриге за дете која је неопходна за дететову добробит[footnoteRef:3]; руковођење, као примарним принципом, најбољим интересима детета[footnoteRef:4]; пружање родитељима одговарајуће помоћи у обављању дужности неге и васпитања детета[footnoteRef:5]; предузимање мера за помоћ родитељима и другим лицима која се брину о детету ради остваривања права детета на животни стандард примерен физичком, менталном, духовном, моралном и друштвеном развоју детета[footnoteRef:6]. [1:  "Сл. лист СФРЈ - Међународни уговори", бр. 15/90 и "Сл. лист СРЈ - Међународни уговори, бр. 4/96 и 2/97]  [2:  чл. 4. Конвенције]  [3:  чл. 3. Конвенције]  [4:  чл. 3. Конвенције]  [5:  чл. 18. Конвенције]  [6:  чл. 27. Конвенције] 

Закон о општем управном поступку ("Сл. гласник РС", бр. 18/2016, 95/2018 - аутентично тумачење и 2/2023 - одлука УС) прописује следеће: да органи који поступају у управним стварима решавају на основу закона, других прописа и општих аката (члан 5); да је орган дужан да странкама омогући да успешно и целовито остваре и заштите права и правне интересе и да се поступак води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (члан 9.).
Ценећи поступање контролисаних органа из домена својих надлежности, Заштитник грађана је утврдио да је Министарство за рад, запошљавање борачка и социјална питања направило пропуст у свом раду на тај начин што одмах по сазнању да је притужиљи у децембру месецу 2024. године неосновано уплаћен већи новчани износ од припадајућег, није упутило обавештење притужиљи и Градској управи града Суботице о висини погрешно уплаћеног износа и начину повраћаја истог, а Градска управа града Суботице што одмах по добијању информација од Министарства за рад, запошљавање борачка и социјална питања није донела одговарајућу одлуку у вези са утврђеним чињеничним стањем и разлозима за привремену обуставу исплате месечних износа родитељског додатка.
Стандарди добре управе не дозвољавају нечињење и пасивност, већ траже активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права.
Имајући у виду да је притужиља за обуставу износа који је грешком уплаћен у децембру 2024. године сазнала тек у јануару месецу 2025. године од Градске управе града Суботице и то тек након што је сама затражила објашњење надлежних органа за такво поступане и да такво објашњење није добила од Министарства за рад, запошљавање, борачка и социјална питања, то је поступање органа било супротно позитивним прописима и начелима добре управе, као и обавезе органа да увек када се одлучује о правима детета, поступају ефикасно и благовремено.
Како се овакви и слични пропусти не би дешавали у будућности, Заштитник грађана упућује Министарству за рад, запошљавање, борачка и социјална питања и Градској управи града Суботице следеће

ПРЕПОРУКЕ

I
Потребно је да Министарство за рад, запошљавање, борачка и социјална питања без одлагања, уз извињење због кашњења, обавести писаним путем притужиљу АА да је у децембру месецу 2024. године дошло до грешке у исплати родитељског додатка за треће дете и начину на који ће грешка бити исправљена.
II
Потребно је да Градска управа града Суботице донесе одговарајућу одлуку за притужиљу АА, којој је претходно утврђено право на родитељски додатак за треће дете, која ће садржати разлоге због којих је дошло до обуставе исплате родитељског додатка почев од јануара месеца 2025, године, новчани износ који се обуставом исплате намирује и динамика враћања неосновано уплаћеног износа.
III
Потребно је да Министарство за рад, запошљавање, борачка и социјална питања убудуће одмах по сазнању да је кориснику неког облика финансијске подршке породици са децом, неосновано уплаћен већи износ од законом предвиђеног износа, упути обавештење кориснику и првостепеном органу, који је одлучио о праву корисника на ту врсту финансијске подршке породици са децом, да је дошло до грешке у исплати и да је неопходно донети одлуку о начину враћана новчаног износа који није био намењен том кориснику.
IV
Потребно је да Градска управа града Суботице, као првостепени орган, убудуће, одмах по сазнању да је Министарство за рад, запошљавање борачка и социјална питања кориснику неког облика финансијске подршке породици са децом привремено обуставило исплату новчаних износа, донесе одговарајућу одлуку којом ће бити утврђен правни основ обуставе, износ који се обуставом исплате намирује и динамика намирења.

Министарство за рад, запошљаване, борачка и социјална питања и Градска управа града Суботице обавестиће Заштитника грађана о мерама које су предузели ради поступања по препорукама у року од 30 дана од дана пријема овог акта уз достављање доказа о предузетим мерама.
Пропусти које су начинили надлежни органи у овом конкретном случају нису отклоњиви у потпуности. Међутим, поступањем по препорукама Заштитника грађана могуће je спречавање сличних пропуста у будућности. С тога је Заштитник грађана упутио препоруке надлежном органу у циљу отклањања утврђених пропуста у највећој могућој мери и заштите најбољих интереса детета, унапређења рада органа управе, поштовања правне сигурности и спречавања сличних пропуста у будућности.
Овлашћење и обавеза Заштитника грађана је да када оконча испитни поступак, сачини писмени извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити, односно начину унапређења рада органа (члан 37. став 3. Закона о Заштитнику грађана). Ове препоруке дате су на основу тог овлашћења и дужности.



В.Д. ПОМОЋНИКА ЗАШТИТНИКА ГРАЂАНА

Данијела Радојевић




Доставити:

-Министарству за рад, запошљавање, борачка и социјална питања,
-Министарству за бригу о породици и демографију,
-Градској управи града Суботице,
-притужиљи,
-у списе предмета

